Document ID: 32002D0862

Komisijas Lēmums
(2002. gada 29. oktobris),
ar ko paredz īpašus nosacījumus zvejniecības produktu importam no Kazahijas
(izziņots ar dokumenta numuru C(2002) 4099)
(Dokuments attiecas uz EEZ)
(2002/862/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko nosaka veselības nosacījumus zvejniecības produktu ražošanai un laišanai tirgū [1], kurā jaunākie grozījumi izdarīti ar Direktīvu 97/79/EK [2], un jo īpaši tās 11.1. pantu,
tā kā:
(1) Komisijas uzdevumā Kazahijā ir veikta pārbaude, lai pārbaudītu apstākļus, kādos zvejniecības produktus ražo, uzglabā un nosūta uz Kopienu.
(2) Kazahijas tiesību aktu prasības par zvejniecības produktu veterināro ekspertīzi un kontroli var uzskatīt par līdzvērtīgām Direktīvā 91/493/EEK noteiktajām prasībām.
(3) Konkrēti Ministry of Natural Resources and Environment Protection iestāde Committee of Forestry, Fishing and Hunting (CFFH) var efektīvi pārbaudīt spēkā esošo tiesību aktu īstenošanu.
(4) Ir lietderīgi noteikt sīki izstrādātus noteikumus attiecībā uz veselības sertifikātu, kurš saskaņā ar Direktīvu 91/493/EEK jāpievieno zvejniecības produktu sūtījumiem, ko no Kazahijas ieved Kopienā. Jo īpaši šajos noteikumos jāprecizē sertifikāta parauga definīcija, obligātās prasības attiecībā uz valodu vai valodām, kurās tas jāizstrādā, un tās personas statuss, kura ir pilnvarota to parakstīt.
(5) Zvejniecības produktu iepakojumiem piestiprina zīmi, uz kuras norādīts trešās valsts nosaukums un izcelsmes uzņēmuma, zivju pārstrādes kuģa, saldētavas vai saldētājkuģa apstiprinājuma/reģistrācijas numurs, izņemot dažiem saldētiem produktiem.
(6) Ir jāizveido apstiprināto uzņēmumu, zivju pārstrādes kuģu vai saldētavu saraksts, kā arī tādu saldētājkuģu saraksts, kas aprīkoti saskaņā ar Padomes 1992. gada 16. jūnija Direktīvas 92/48/EEK prasībām, ar ko nosaka higiēnas noteikumu minimumu, kuru piemēro zvejniecības produktiem, ko saskaņā ar Direktīvas 91/493/EEK 3. panta 1. punkta a) apakšpunkta i) punktu nozvejo konkrēti kuģi [3]. Šie saraksti jāveido, ņemot vērā CFFH paziņojumu Komisijai. Tādēļ CFFH atbild par Direktīvas 91/493/EEK attiecīgo noteikumu ievērošanu.
(7) CFFH ir sniegusi oficiālas garantijas par Direktīvas 91/493/EEK pielikuma V nodaļā izklāstīto noteikumu ievērošanu attiecībā uz zvejniecības produktu kontroli un par tādu higiēnas prasību ievērošanu, kas līdzvērtīgas minētajā direktīvā noteiktajām prasībām.
(8) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Ministry of Natural Resources and Environment Protection iestāde Committee of Forestry, Fishing and Hunting (CFFH) ir Kazahijas kompetentā iestāde, kas pārbauda un apliecina zvejniecības produktu atbilstību Direktīvas 91/493/EEK prasībām.
2. pants
1. Zvejniecības produktiem, ko no Kazahijas ieved Kopienā, jābūt atbilstošiem šā panta 2., 3. un 4. punktā izklāstītajiem nosacījumiem.
2. Visiem sūtījumiem ir jāpievieno numurēts veselības sertifikāta oriģināls, kas ir pienācīgi aizpildīts, parakstīts, datēts un ir uz vienas lapas saskaņā ar šā lēmuma I pielikumā norādīto paraugu.
3. Produkti ir jāieved no šā lēmuma II pielikumā uzskaitītajiem apstiprinātiem uzņēmumiem, zivju pārstrādes kuģiem, saldētavām vai reģistrētiem saldētājkuģiem.
4. Izņemot saldētus zvejniecības produktus, kas nav fasēti un ir paredzēti konservētas pārtikas ražošanai, uz visiem iepakojumiem neizdzēšamiem burtiem ir jānorāda vārds "KAZAHIJA" un izcelsmes uzņēmuma, zivju pārstrādes kuģa, saldētavas vai saldētājkuģa apstiprinājuma/reģistrācijas numurs.
3. pants
1. Šā lēmuma 2. panta 2. punktā minētais sertifikāts ir jāsagatavo vismaz vienā tās dalībvalsts oficiālajā valodā, kurā tiek veiktas pārbaudes.
2. Sertifikātā ir jānorāda CFFH pārstāvja vārds, amats, paraksts un oficiālais zīmogs tādā krāsā, kas atšķiras no citu atzīmju krāsas.
4. pants
Šo lēmumu piemēro no 2002. gada 8. novembra.
5. pants
Šis lēmums ir adresēts dalībvalstīm.
Briselē, 2002. gada 29. oktobrī

Labels: 0
3
8
6
18